title: 2000/265/EZ: Odluka Vijeća od 27. ožujka 2000. o uvođenju financijske uredbe za proračunske aspekte upravljanja ugovorima od strane zamjenika glavnog tajnika Vijeća, sklopljenih u ime određenih država članica u vezi s postavljanjem i funkcioniranjem komunikacijske infrastrukture za schengensko okružje, „Sisnet”

text:
               01/Sv. 9

               HR

               Službeni list Europske unije

               6

         32000D0265

               L 085/12

               SLUŽBENI LIST EUROPSKE UNIJE

         ODLUKA VIJEĆA
   od 27. ožujka 2000.
   o uvođenju financijske uredbe za proračunske aspekte upravljanja ugovorima od strane zamjenika glavnog tajnika Vijeća, sklopljenih u ime određenih država članica u vezi s postavljanjem i funkcioniranjem komunikacijske infrastrukture za schengensko okružje, „Sisnet”
   (2000/265/EZ)
   VIJEĆE EUROPSKE UNIJE,
   uzimajući u obzir članak 2. stavak 1. drugi podstavak, prvu rečenicu Protokola priloženog Ugovoru o Europskoj uniji i Ugovoru o osnivanju Europske zajednice, koja uključuje schengensku pravnu stečevinu u okvir Europske unije (dalje u tekstu: „Schengenski protokol”),
   budući da:

               (1)

               Odlukom 1999/870/EZ (1) zamjenik glavnog tajnika Vijeća ovlašten je u okviru uključivanja schengenske pravne stečevine u Europsku uniju djelovati kao predstavnik određenih država članica za potrebe sklapanja ugovora koji se odnose na postavljanje i funkcioniranje komunikacijske infrastrukture za schengensko okružje (dalje u tekstu: Sisnet), i takvim ugovorima upravljati.

               (2)

               Financijske obveze koje proizlaze iz tih ugovora ne terete opći proračun Europske unije; stoga se odredbe Financijske uredbe od 21. prosinca 1977. koje se primjenjuju na opći proračun Europskih zajednica (2) ne primjenjuju.

               (3)

               Stoga je potrebno usvojiti posebna pravila kojima se određuju detaljni postupci donošenja i izvršenja proračuna potrebnog za pokriće troškova nastalih u tijeku sklapanja ugovora, obveza koje proizlaze iz tih ugovora nakon njihova sklapanja, osiguranje povrata doprinosa koje trebaju plaćati dotične države te troškova financijskog izvještavanja i revizije računa.

               (4)

               Također je potrebno utvrditi pravila koja će se primjenjivati na sklapanje tih ugovora.

               (5)

               Ova Odluka predstavlja razvoj schengenske pravne stečevine u smislu Schengenskog protokola,

         ODLUČILO JE:
   POGLAVLJE I.

      Opća načela

   Članak 1.
   Za potrebe ove financijske uredbe, „proračun” je instrument kojim se utvrđuju predviđanja i za svaku financijsku godinu unaprijed odobravaju, prihodi i rashodi potrebni za ispunjenje obveza koje proizlaze iz ugovora navedenih u Odluci 1999/870/EZ.
   Članak 2.
   Ova financijska uredba utvrđuje detaljna pravila za sklapanje ugovora koji se odnose na Sisnet te za izradu i izvršenje proračuna potrebnog u odnosu na takve ugovore.
   Članak 3.
   1.   Proračun je podijeljen na glave koje se odnose na pripremne korake koji vode do sklapanja dotičnih ugovora, uključujući sve troškove nastale tijekom pripreme poziva za podnošenje ponuda u vezi sa Sisnetom, proračun za postavljanje i operativni proračun Sisneta. Svaka se glava prema potrebi dalje dijeli na poglavlja i članke.
   2.   Odobrena sredstva pojedine glave se ne mogu dodijeliti rashodima u drugim glavama.
   Članak 4.
   Proračunska odobrena sredstva koriste se u skladu s načelima dobrog financijskog upravljanja, a posebno u skladu s načelima ekonomičnosti i troškovne učinkovitosti.
   Članak 5.
   Nijedan prihod ne smije biti prikupljen ili rashod izvršen ako se ne knjiži u korist ili na teret nekog članka u proračunu.
   Ne dovodeći u pitanje članak 17., ne smije se preuzeti obveza rashoda ili odobriti rashod izvan okvira odobrenih sredstava.
   Članak 6.
   1.   Podložno članku 17., svi prihodi i rashodi unose se u cijelosti u proračun i u račune bez međusobnog usklađenja. Ukupni prihodi pokrivaju ukupne rashode.
   2.   Financijska godina traje od 1. siječnja do 31. prosinca.
   3.   Svi proračunski doprinosi od strane država iz članka 25. uplaćeni prije početka financijske godine na koju se odnose, knjiži se u korist proračuna za tu financijsku godinu.
   4.   Rashodi u financijskoj godini unose se u račune za tu godinu na temelju rashoda za koji je financijski kontrolor primio odobrenje najkasnije do 31. prosinca i za koje je računovodstveni službenik izvršio plaćanje prije sljedećeg 15. siječnja.
   5.   Odobrena sredstva mogu se koristiti isključivo za pokrivanje rashoda pravilno unesenih i plaćenih u financijskoj godini za koju su dodijeljena, osim ako je člankom 7. drukčije predviđeno, te za pokrivanje dugova koji se odnose na prethodnu financijsku godinu za koje odobrena sredstva nisu prenesena.
   Članak 7.
   1.   Sljedeća pravila uređuju korištenje odobrenih sredstava:

               (a)

               odobrena sredstva za koja još uvijek nisu preuzete obveze na kraju financijske godine za koju su unesena u pravilu ukidaju se;

               (b)

               odobrena sredstva za plaćanja nepodmirena do 31. prosinca na temelju obveza propisno unesenih između 1. siječnja i 31. prosinca prenose se automatski samo u sljedeću financijsku godinu.

         2.   Neovisno o stavku 1. zamjenik glavnog tajnika Vijeća može prije 31. siječnja Radnoj skupini za Schengenski informacijski sustav, dalje u tekstu: „Radna skupina za SIS”, podnijeti valjano obrazložene zahtjeve za prijenos odobrenih sredstava u sljedeću financijsku godinu za koja obveze nisu preuzete do 31. prosinca, ako odobrena sredstva predviđena za pojedine naslove proračuna za sljedeću godinu ne pokrivaju potrebe.
   Prijenos takvih sredstava može se predložiti samo zbog iznimnih razloga.
   U izvršavanju ovlasti izvršenja proračuna zamjenik glavnog tajnika, ovisno o potrebama upravljanja, nastoji najprije koristiti sredstva odobrena za tekuću financijsku godinu a ne prenesena odobrena sredstva dok prethodno navedena sredstva nisu iskorištena.
   Radna skupina za SIS donosi odluku o zahtjevima za prijenos najkasnije do 1. ožujka.
   3.   Odobrena sredstva prenesena iz jedne financijske godine u sljedeću ukidaju se ako nisu preuzeta ni na kraju financijske godine u koju su prenesena.
   4.   Popis odobrenih sredstava koja se trebaju automatski prenijeti u skladu sa stavkom 1. točkom (b) do 1. ožujka prosljeđuje se Radnoj skupini za SIS na znanje.
   5.   Korištenje prenesenih odobrenih sredstava se za potrebe izvršenja proračuna u računima iskazuje posebno za svaku proračunsku stavku za tekuću financijsku godinu.
   POGLAVLJE II.

      Izrada proračuna

   Članak 8.
   1.   Proračun se sastavlja u eurima.
   2.   Zamjenik glavnog tajnika prosljeđuje prednacrt proračuna Radnoj skupini za SIS do 30. rujna te mu prilaže obrazloženje.
   3.   Radna skupina za SIS daje mišljenje o tom prednacrtu.
   4.   Zamjenik glavnog tajnika izrađuje nacrt proračuna i prosljeđuje ga do 31. listopada državama iz članka 25.
   5.   Države članice iz članka 25. na sastanku u okviru Vijeća, donose proračun do kraja godine.
   6.   Odluka o donošenju proračuna, o kojoj zamjenik glavnog tajnika uredno obavješćuje države iz članka 25., označava trenutak dospijeća doprinosa tih država.
   Članak 9.
   1.   Ako proračun nije konačno donesen na početku financijske godine:

               (a)

               plaćanja se mogu izvršavati mjesečno do najviše jedne dvanaestine ukupnih sredstava odobrenih za svaku proračunsku glavu za prethodnu financijsku godinu; te

               (b)

               doprinosi država iz članka 25. mogu se naplatiti mjesečno do najviše jedne dvanaestine doprinosa uplaćenih prema zadnjem pravilno donesenom proračunu.

         2.   Odluku o korištenju dvanaestine prihoda i rashoda, najviše do ukupno tri dvanaestine iznosa unesenih u zadnji pravilno doneseni proračun, donosi zamjenik glavnog tajnika koji ju u pisanom obliku prosljeđuje državama navedenim u članku 25.
   3.   Odluke o odobrenu plaćanja i naplate doprinosi u iznosu iznad tri dvanaestine iznosa unesenih u zadnji pravilno doneseni proračun donose države članice navedene u članku 25. na sastanku u okviru Vijeća.
   4.   Mjere poduzete na temelju stavaka 1., 2. i 3. ukidaju se odmah nakon donošenja proračuna.
   Članak 10.
   1.   Nacrti dopunskog proračuna ili izmjene proračuna podnose se, razmatraju i donose u istom obliku i koristeći isti postupak kao i proračun čije projekcije mijenja.
   2.   Izmjene proračuna podnose se godišnje, u mjesecu nakon zaključenja računa kako je utvrđeno u članku 46. stavku 1. s ciljem unosa salda izvršenja proračuna iz prethodne proračunske godine kao prihoda u slučaju pozitivnog salda ili rashoda u slučaju negativnog salda.
   Članak 11.
   Proračun može biti javno objavljen.
   POGLAVLJE III.

      Izvršenje proračuna i računovodstvo

   Članak 12.
   Proračun se izvršava u skladu s načelom da su dužnosnik za ovjeravanje i računovodstveni službenik različite osobe. Dužnosti dužnosnika za ovjeravanje, računovodstvenog službenika i financijskog kontrolora nespojive su.
   Članak 13.
   1.   Zadaće dužnosnika za ovjeravanje za prihode i rashode obavlja glavni direktor Glavnog tajništva Vijeća. Dužnosnik za ovjeravanje izvršava proračun u ime zamjenika glavnog tajnika, s time da u granicama odobrenih sredstava može delegirati svoje ovlasti na jednog od direktora.
   2.   Dužnosnik za ovjeravanje može odlučivati o prijenosu između članaka unutar svakog poglavlja. Uz pristanak Radne skupine za SIS može odlučiti o prijenosu između poglavlja unutar iste glave. Radna skupina za SIS svoju suglasnost daje pod istim uvjetima kao i pri davanju mišljenja o proračunu.
   Članak 14.
   Zadaće financijskog kontrolora obavlja financijski kontrolor Vijeća u skladu s pravilima koja se primjenjuju na njegove dužnosti.
   Članak 15.
   Primanje prihoda i isplatu rashoda obavlja računovodstveni službenik iz Opće uprave A pri Glavnom tajništvu Vijeća.
   Članak 16.
   1.   Za naplatu bilo kojeg nepodmirenog iznosa u skladu s člankom 25. ili bilo kojeg duga nastalog prema predmetnim državama od strane treće strane u vezi sa sklapanjem, postavljanjem i funkcioniranjem Sisneta, potrebno je izdavanje naloga za povrat od strane dužnosnika za ovjeravanje. Nalozi za povrat prosljeđuju se računovodstvenom službeniku koji ih podnosi financijskom kontroloru radi dobivanja suglasnosti.
   2.   Svrha ove suglasnosti jest utvrditi da:

               (a)

               je prihod knjižen na pravilnu proračunsku stavku;

               (b)

               je nalog za povrat ispravan i u skladu s odgovarajućim odredbama;

               (c)

               je popratna dokumentacija valjana;

               (d)

               su dužnik ili nadležna tijela države dužnika točno opisani;

               (e)

               je naveden dan dospijeća;

               (f)

               su primijenjena načela dobrog financijskog upravljanja iz članka 4.;

               (g)

               su točni iznos i valuta duga čiji povrat treba osigurati.

         3.   Računovodstveni službenik preuzima odgovornost za ispravno sastavljanje naloga za povrat.
   Članak 17.
   Neovisno o člancima 5. i 6.:

               1.

               od računa, faktura i izvoda, koji se zatim prosljeđuju za plaćanje neto iznosa, mogu se oduzimati:

                           (a)

                           kazne predviđene za ugovornu stranu na temelju prihvaćene ponude;

                           (b)

                           prilagodba pogrešno plaćenih iznosa, što se može ostvariti oduzimanjem unaprijed pri izvršavanju druge provjere istog tipa pod istom glavom, poglavljem, člankom i financijskom godinom za koju je izvršeno prekomjerno plaćanje.

                     Popusti, povrati i rabati na fakture i račune se ne unose kao zaseban prihod;

               2.

               sljedeći se iznosi mogu ponovno koristiti podnaslovom pod koji je knjižen prvotni rashod:

                           —

                           prihod koji proizlazi iz povrata pogrešno plaćenih iznosa na teret doprinosa unesenih u proračun.

                     Iznosi se moraju ponovno iskoristiti prije kraja sljedeće financijske godine od godine naplate prihoda.

         Članak 18.
   1.   Sve mjere koje moguće uključuju rashode na teret proračuna najprije moraju biti predmet prijedloga za preuzimanja obveza rashoda upućenog računovodstvenom službeniku od strane dužnosnika za ovjeravanje, u kojem su vidljive svrha, iznos koji je u pitanju, proračunska stavka na račun koje se tereti rashod te vjerovnik. Prijedlog podnosi računovodstveni službenik financijskom kontroloru radi dobivanja suglasnosti.
   2.   Svrha ove suglasnosti jest utvrditi da:

               (a)

               je prijedlog za preuzimanja obveza podnesen u skladu sa stavkom 1.;

               (b)

               se rashod tereti na ispravnu proračunsku stavku;

               (c)

               postoje raspoloživa sredstva u proračunu;

               (d)

               su primijenjena načela dobrog financijskog upravljanja iz članka 4.;

               (e)

               je rashod ispravan i da je u skladu s relevantnim odredbama.

         Članak 19.
   1.   Svrha provjere rashoda od strane dužnosnika za ovjeravanje je:

               (a)

               provjeriti vjerovnikovo potraživanje;

               (b)

               odrediti ili provjeriti postojanje iznosa dospjele svote;

               (c)

               provjeriti uvjete dospijeća plaćanja;

               (d)

               provjeriti jesu li dobra dostavljena ili usluge pružene prema narudžbi.

         2.   Dužnosnik za ovjeravanje može provjeru obaviti na vlastitu odgovornost.
   Članak 20.
   1.   Dužnosnik za ovjeravanje izdavanjem naloga za plaćanje („odobrenja”) ovlašćuje računovodstvenog službenika da isplati potvrđenu stavku rashoda.
   2.   U odobrenju se navodi:

               (a)

               financijska godina koju tereti isplata;

               (b)

               proračunska glava, poglavlje i članak;

               (c)

               iznos za plaćanje, naveden brojem i slovima, te valuta plaćanja;

               (d)

               ime i adresa vjerovnika;

               (e)

               svrha rashoda;

               (f)

               način plaćanja;

               (g)

               brojevi i dani relevantnih odobrenja za preuzimanje obveza.

         3.   Dužnosnik za ovjeravanje stavlja datum te potpisuje nalog za plaćanje.
   4.   Računovodstveni službenik nalog za plaćanje zajedno s izvornom popratnom dokumentacijom podnosi financijskom kontroloru radi ishođenja suglasnosti.
   5.   Svrha je ove suglasnosti utvrditi da:

               (a)

               je nalog za plaćanje ispravno izdan;

               (b)

               se nalog za plaćanje slaže s preuzimanjem obveze po rashodima i da je njegov iznos ispravan, uzimajući u obzir načela dobrog financijskog upravljanja iz članka 4.;

               (c)

               se rashod tereti na račun ispravne stavke u proračunu;

               (d)

               su sredstva u predmetnoj glavi ili članku proračuna raspoloživi;

               (e)

               je popratna dokumentacija valjana; te

               (f)

               je vjerovnik pravilno imenovan i opisan.

         6.   Svi rashodi moraju unaprijed biti pokriveni doprinosima koje uplaćuju države iz članka 25., ili, u slučaju nepostojanja doprinosa, bankovnim zajmom. Troškovi zajma za pretfinanciranje se u slučaju neplaćanja doprinosa dijele među državama koje nisu izvršile obvezu uplate doprinosa, razmjerno njihovim neplaćenim doprinosima i uzimajući u obzir trajanje kašnjenja u pogledu obveze uplate doprinosa.
   Članak 21.
   Plaćanja se izvršavaju putem bankovnog računa otvorenog u skladu s člankom 17. Odluke Vijeća 1999/323/EZ (3) na ime glavnog tajnika Vijeća. Bankovni nalozi za prijenos izvršeni u skladu s ovom financijskom uredbom zahtijevaju zajednički potpis dvaju službenika koje je imenovao zamjenik glavnog tajnika i od kojih je jedan računovodstveni službenik.
   Članak 22.
   Ako financijski kontrolor odbije dati suglasnost predviđenu člancima 16., 18. ili 20., a dužnosnik za ovjeravanje ustraje na svom prijedlogu, predmet se upućuje zamjeniku glavnog tajnika. Osim u slučajevima kada postoji sumnja u raspoloživost sredstava, zamjenik glavnog tajnika može valjano obrazloženom odlukom odbaciti uskraćivanje suglasnosti i potvrditi nalog za povrat, preuzimanje obveze po rashodima ili nalog za plaćanje. Zamjenik glavnog tajnika obavješćuje Revizorski sud o takvoj odluci u roku od mjesec dana. Odluka je izvršiva od dana odbijanja suglasnosti.
   Članak 23.
   U slučaju nepoštovanja odredbi ove financijske uredbe, dužnosnik za ovjeravanje, financijski kontrolor te računovodstveni službenik podliježu stegovnom postupku kako je utvrđeno u Pravilniku o osoblju za dužnosnike Europskih zajednica.
   Članak 24.
   Računovodstvo se vodi po metodi dvostrukog unosa na bazi kalendarske godine. Prikazuje sve prihode i rashode za financijsku godinu.
   POGLAVLJE IV.

      Doprinosi država

   Članak 25.
   1.   Proračunski prihodi sastoje se od financijskih doprinosa sljedećih država članica: Belgije, Danske, Njemačke, Grčke, Španjolske, Francuske, Italije, Luksemburga, Nizozemske, Austrije, Portugala, Finske i Švedske, kao i Islanda i Norveške.
   2.   Financijski doprinosi navedenih država određuju se u proračunu i izražavaju u eurima.
   Članak 26.
   Države iz članka 25. svoje financijske doprinose dostavljaju zamjeniku glavnog tajnika u skladu sa sljedećom formulom.
   Tablica doprinosa koje trebaju uplatiti države članice iz članka 25. s jedne strane te Island i Norveška s druge strane, obračunava se godišnje na temelju udjela svake dotične države članice te Islanda i Norveške u ukupnom bruto domaćem proizvodu (BDP-u) za prethodnu godinu svih država iz članka 25. Tablica doprinosa dotičnih država članica obračunava se godišnje, uzimajući u obzir doprinose Islanda i Norveške na temelju omjera sredstava PDV-a uplaćenih od strane svake od tih država članica u ukupna sredstva PDV-a Europskih zajednica, kako je utvrđeno u posljednjoj izmjeni proračuna Unije tijekom prethodne financijske godine.
   Članak 27.
   1.   Zamjenik glavnog tajnika prosljeđuje zahtjeve za doprinose svakoj pojedinoj državi navedenoj u članku 25. u pisanom obliku putem nacionalnih uprava o čijim je podacima obaviješten.
   2.   Navedeni pisani zahtjev sadrži sljedeće informacije:

               (a)

               odluku o donošenju proračuna ili, u slučaju pozivanja na članak 9., odluku kojom su zatraženi doprinosi po privremenim dvanaestinama;

               (b)

               iznos koji svaka država članica treba uplatiti, izračunan u eurima u skladu s tablicom iz članka 26.;

               (c)

               pojedinosti potrebne za plaćanje doprinosa.

         3.   Doprinosi se uplaćuju na bankovni račun naveden u članku 21.
   4.   Doprinosi se plaćaju u eurima.
   Članak 28.
   1.   Države iz članka 25. uplaćuju 25 % svojih doprinosa najkasnije do 15. veljače, 1. travnja, 1. srpnja i 1. listopada.
   2.   Ako neka država ne ispuni svoje financijske obveze, na odgovarajući način se primjenjuju postojeća pravila Zajednice o kamatama koje se naplaćuju u slučaju zakašnjele uplate doprinosa u proračun Unije, ne dovodeći u pitanje ostale troškove koje takva država mora snositi u skladu s odredbama članka 20. stavka 6.
   POGLAVLJE V.

      Sklapanje ugovora

   Članak 29.
   1.   Ugovori o kupnji ili najmu dobara ili pružanju usluga moraju biti u pisanom obliku.
   2.   Svi takvi ugovori čija je procijenjena vrijednost jednaka ili prelazi granične vrijednosti utvrđene u Direktivi Vijeća 93/36/EEZ od 14. lipnja 1993. o usklađivanju postupaka za sklapanje ugovora o javnoj nabavi robe (4) ili iz Direktive Vijeća 92/50/EEZ od 18. lipnja 1992. o usklađivanju postupaka sklapanja ugovora o javnim uslugama (5), sklapaju se nakon objavljivanja poziva za podnošenje ponuda u skladu s odredbama tih direktiva, uključujući sve druge izmjene koje mogu biti usvojene u vezi s navedenim direktivama (dalje u tekstu: „direktive Vijeća o postupcima javne nabave”).
   3.   Ugovori za koje procijenjena vrijednost predmetnog ugovora ne prelazi granične vrijednosti utvrđene direktivama Vijeća o postupcima javne nabave mogu se sklapati bez posrednika. U takvim slučajevima države članice navedene u članku 25. su ipak obvezne, što je više moguće i svim odgovarajućim sredstvima omogućiti nadmetanje među dobavljačima za koje je vjerojatno da su u mogućnosti isporučiti tražena dobra i usluge.
   4.   Pozive za podnošenje ponuda u pravilu, u ime država članica navedenih u članku 25. objavljuje Glavno tajništvo Vijeća u svim državama članicama.
   5.   Postupci nadmetanja te uvjeti sposobnosti i kriteriji odabira se utvrđuju i uređuju odredbama direktiva Vijeća o postupcima javne nabave, te odredbama ove financijske uredbe.
   6.   Svaki poziv za podnošenje ponuda priprema Glavno tajništvo Vijeća u ime država članica navedenih u članku 25., te se u pozivu:

               (a)

               navode postupci podnošenja ponuda te određuje kako se trebaju sastaviti, posebno uključujući zahtjeve u vezi s uporabom standardnog obrasca;

               (b)

               prema potrebi upućuje na opće uvjete koji se primjenjuju na predmetne ugovore (nabava ili pružanje usluga) te upućuje na druge dokumente koji sadrže uvjete posebno primjenjive na konkretni ugovor;

               (c)

               uključuje klauzulu koja navodi da podnošenje ponude podrazumijeva prihvaćanje odgovarajućih uvjeta;

               (d)

               navodi uvjete pod kojima se prema potrebi može provesti inspekcija, dok u slučaju izravne inspekcije uvjeti moraju biti detaljno određeni;

               (e)

               navodi razdoblje tijekom kojeg će ponuda biti valjana i tijekom kojeg se ni u kojem pogledu ne smije mijenjati;

               (f)

               navodi kazne za nepostupanje u skladu s odredbama ugovora;

               (g)

               navodi pojedinosti koje moraju sadržavati fakture (ili odgovarajuća popratna dokumentacija);

               (h)

               zabranjuje bilo kakav kontakt između zamjenika glavnog tajnika i njegovog osoblja, predstavnika vlada država članica navedenih u članku 25., predstavnika vlada Islanda i Norveške sa ponuditelja u pitanjima u vezi tog poziva za podnošenje ponuda, osim iznimno pod sljedećim uvjetima:

                           prije zaključnog dana za podnošenje ponuda:

                                       i.

                                       na zahtjev ponuditelja:
                                       svim ponuditeljima se mogu dostaviti dodatne informacije isključivo u svrhu pojašnjenja prirode poziva za podnošenje ponude;

                                       ii.

                                       na zahtjev zamjenika glavnog tajnika:
                                       ako države članice navedene u članku 25. ili Island i Norveška ili Glavno tajništvo Vijeća u tekstu poziva za podnošenje ponuda primijete pogrešku, nepreciznost, izostavljanje ili bilo koji drugi oblik administrativne pogreške, Glavno tajništvo može, na način istovjetan onom u vezi s izvornim pozivom za podnošenje ponuda, na odgovarajući način o tome obavijestiti dotične osobe;

                                       iii.

                                       nakon otvaranja ponuda i na zahtjev država članica navedenih u članku 25., Islanda ili Norveške ili Glavnog tajništva Vijeća, ako je potrebno neko pojašnjenje u vezi s ponudom ili ako se moraju ispraviti očite administrativne pogreške sadržane u ponudi, Glavno tajništvo može se obratiti ponuditelju.

         Članak 30.
   U slučajevima kada je kontakt ostvaren prema uvjetima predviđenim člankom 29. stavkom 6. točkom (h), sastavlja se „zabilješka za spis” i takav se kontakt navodi u izvješću koje se kasnije podnosi savjetodavnom odboru navedenom u članku 36.
   Članak 31.
   Nije dopuštena diskriminacija među državljanima država članica te državljanima Islanda i Norveške na temelju državljanstva u pogledu ugovora koje sklapa zamjenik glavnog tajnika u ime država članica navedenih u članku 25.
   Članak 32.
   Ako postoje opći uvjeti primjenjivi na predloženi ugovor, oni se prilažu uz poziv za podnošenje ponuda. Također se prilažu svi dokumenti koji sadrže uvjete posebno primjenjive na predmetni ugovor.
   Članak 33.
   Ponuditelji mogu podnijeti ponudu:

               (a)

               poštom:
               u kojem slučaju u pozivu za podnošenje ponuda mora biti navedeno da je relevantan datum slanja ponude što se dokazuje poštanskom oznakom. Ponude podnesene poštom moraju se slati preporučeno; ili

               (b)

               osobnom dostavom u Glavno tajništvo Vijeća izravno ili putem posrednika ponuditelja, uključujući i privatne kurirske službe:
               u kojem slučaju u pozivu za podnošenje ponuda mora biti naveden datum do kojeg ponude moraju biti podnesene te mora biti naveden odjel unutar Glavnog tajništva Vijeća u koji ponude moraju biti dostavljene uz potvrdu primitka koja se potpisuje i na kojoj se naznačuje datum.

         Datum u oba slučaja mora biti isti.
   Kako bi se sačuvala tajnost i kako bi se izbjegle moguće poteškoće, poziv za podnošenje ponuda mora sadržavati sljedeću odredbu:

      „Ponude se moraju predati u zapečaćenoj omotnici koja se nalazi u drugoj zapečaćenoj omotnici. Na unutarnjoj omotnici se, uz ime odjela kojem se ponuda dostavlja u skladu s pozivom za podnošenje ponuda, navode riječi,Poziv za podnošenje ponuda - ne otvarati u pisarnici’. Ako se koriste samoljepive omotnice, moraju se zatvoriti samoljepivom trakom preko koje se pošiljatelj mora potpisati.”

   Članak 34.
   Svaka ponuda mora biti otvorena.
   Ponude zajedno otvaraju članovi odbora koje imenuje zamjenik glavnog tajnika. Odbor čini tri visoka dužnosnika iz različitih uprava Glavnog tajništva Vijeća. Financijski kontrolor mora biti obaviješten o otvaranju ponuda. Financijski kontrolor ili njegov predstavnik prisutni su kao promatrači.
   Odbor sastavlja izvješće o otvaranju ponuda koje potpisuju svi njegovi članovi.
   Svaku stranicu svake ponude parafira najmanje jedan član odbora. Odbor sastavlja pisanu bilješku o pristiglim ponudama, posebno navodeći sve dokumente koji su primljeni od svakog ponuditelja u vezi s ponudom.
   Članak 35.
   Države članice navedene u članku 25. zajedno s Islandom i Norveškom ocjenjuju sve ponude. Izvješće koje jednoglasno usvoje te države Savjetodavnom odboru navedenom u članku 36. predstavlja nadležni dužnosnik unutar Glavnog tajništva Vijeća kojeg određuje dužnosnik za ovjeravanje ili druga osoba koju također određuje dužnosnik za ovjeravanje.
   Izvješće osobito sadrži:

               (a)

               izjavu o razlozima eliminacije neke od ponuda;

               (b)

               tehničku i financijsku ocjenu svake ponude, uključujući usporednu tablicu jediničnih cijena;

               (c)

               razloge izbora ponuditelja kojeg preporučuju.

         Članak 36.
   Ugovori koje trebaju sklopiti zamjenik glavnog tajnika u ime država članica navedenih u članku 25. te nadležni predstavnici Islanda i Norveške nakon objave poziva za podnošenje ponuda prvo se podnose na mišljenje Savjetodavnom odboru za javnu nabavu i ugovore.
   Članak 37.
   Savjetodavni odbor iz članka 36. sastoji se od po jednog predstavnika iz svake države članice navedene u članku 25. te od po jednog predstavnika Norveške i Islanda. Države članice iz članka 25. zajedno s Islandom i Norveškom osiguravaju da odabrani predstavnici imaju odgovarajuće stručno znanje iz područja informatike i/ili financija i/ili prava. Predstavnici ne smiju biti osobe koje su sudjelovale u ocjenjivanju spisa koji se podnose Savjetodavnom odboru. Predstavnik financijskog kontrolora prisutan je kao promatrač.
   Savjetodavni odbor običnom većinom bira predsjednika i zamjenika predsjednika iz redova svojih članova.
   Savjetodavni odbor dostavlja mišljenje o tome je li postupak koji je doveo do odabira ponuditelja valjan te općenito o predloženim uvjetima ugovora.
   Bilo koji drugi problem koji se odnosi na pitanja koja su predmet ovog poglavlja može se uputiti navedenom Savjetodavnom odboru radi dobivanja mišljenja.
   Savjetodavni odbor nastoji svoja mišljenja donijeti konsenzusom. Ako konsenzus nije moguć, Savjetodavni odbor svoja mišljenja donosi običnom većinom predstavnika. Kako bi postupak bio valjan potreban je kvorum od jedanaest članova. U slučaju da su glasovi podijeljeni odlučuje glas predsjednika.
   Glavno tajništvo Vijeća Savjetodavnom odboru prema potrebi pruža tajničku pomoć.
   Članak 38.
   Savjetodavni odbor sastavlja poslovnik analogno poslovniku Savjetodavnog odbora za javnu nabavu i ugovore Vijeća Europske unije.
   Članak 39.
   Savjetodavni odbor u svojstvu savjetnika dužan je dati svoje mišljenje o:

               (a)

               svim predloženim ugovorima za robe i usluge, uključujući i studije čija procijenjena vrijednost je jednaka ili prelazi granične vrijednosti utvrđene u direktivama Vijeća o postupcima javne nabave;

               (b)

               svim predloženim dodacima ugovora iz točke (a) kadgod postoje znatne promjene, posebno kada bi učinak takvih dodataka bio mijenjanje iznosa iz osnovnog ugovora;

               (c)

               svim predloženim dodacima učinak kojih bi bio povećanje ukupnog iznosa iz već sklopljenog ugovora iznad graničnih vrijednosti iz točke (a);

               (d)

               pitanjima koja se javljaju u trenutku sklapanja ili tijekom ispunjenja ugovora (npr. otkazivanje narudžbi, zahtjevi za opraštanje kazni zbog kašnjenja, odstupanje od specifikacija i općih uvjeta ugovora), ako je pitanje dovoljno značajno da opravda zahtjev za davanjem mišljenja;

               (e)

               na zahtjev jedne od država članica iz članka 25. ili Islanda ili Norveške, ili člana Savjetodavnog odbora ili zamjenika glavnog tajnika, u pogledu predloženih ugovora koji sadrže iznos niži od graničnih vrijednosti iz točke (a), kada smatraju da takvi ugovori uključuju načelna pitanja ili su posebne prirode.

         Članak 40.
   Spisima koji se podnose Savjetodavnom odboru na mišljenje na temelju članka 39. točaka od (b) do (e) prilaže se izvješće koje je jednoglasno odobreno od strane država članica iz članka 25. kao i od strane Islanda i Norveške.
   Članak 41.
   Mišljenja Savjetodavnog odbora potpisuje njegov predsjednik. Kako bi se izbjegla kašnjenja u postupku nastala zbog intervencije Savjetodavnog odbora, države članice iz članka 25. kao i Island i Norveška mogu, ako to smatraju potrebnim, odrediti razuman rok za dostavu mišljenja. Mišljenja se dostavljaju zamjeniku glavnog tajnika, državama članicama iz članka 25. te Islandu i Norveškoj. Nakon temeljitog razmatranja tog mišljenja države članice iz članka 25. kao i Island i Norveška jednoglasno donose konačnu odluku o tom slučaju. Nakon donošenja odluke, ugovor ili ugovore koji su predmet svakog slučaja sklapaju zamjenik glavnog tajnika u ime država članica iz članka 25. te nadležni predstavnici Islanda i Norveške.
   Članak 42.
   Glavno tajništvo Vijeća obavješćuje sve ponuditelje o odluci donesenoj u vezi njihovih ponuda.
   Članak 43.
   1.   Ugovori se mogu sklopiti na temelju fakture ili troškovnika u slučajevima kada očekivana vrijednost roba i usluga ne prelazi 2 000 eura.
   2.   Kao jamstvo ispunjenja ugovora, od dobavljača, izvoditelja ili pružatelja usluga jamstvenom klauzulom može se zatražiti prethodno polaganje depozita. Takav depozit mora pokrivati ne samo čitavo jamstveno razdoblje nego i razdoblje dovoljno dugo da se to jamstvo može i iskoristiti. Depozit se u načelu mora sastojati od uplate u eurima na bankovni račun posebno otvoren za tu svrhu na ime Glavnog tajništva Vijeća. Takav se depozit može položiti u eurima isključivo u prvorazrednu kreditnu instituciju na depozitni račun po viđenju ili kratkoročni depozitni račun.
   3.   Iznos depozita određuje se u skladu s uobičajenim trgovinskim uvjetima.
   4.   Davanje takvog jamstva je obvezno ako je vrijednost predmetnog ugovora jednaka ili prelazi granične vrijednosti utvrđene u direktivama Vijeća o postupcima javne nabave.
   5.   Ovo se jamstvo može zamijeniti solidarnim osobnim jamstvom treće strane koju je odobrio dužnosnik za ovjeravanje. Takvo se jamstvo u načelu polaže u eurima i mora zadovoljavati ista pravila kao i jamstvo iz stavka 2.
   6.   Ako ugovor nije ispunjen ili njegovo ispunjenje kasni, zamjenik glavnog tajnika osigurava da se državama članicama navedenim u članku 25. kao i Islandu i Norveškoj adekvatno nadoknadi štetu, kamate i troškove oduzimanjem od iznosa depozita, neovisno o tome je li položen izravno od strane dobavljača ili izvoditelja ili od treće strane.
   Članak 44.
   Uobičajena popratna dokumentacija uz prvi nalog za plaćanje sastavljena u skladu s ugovorom kojim se traži pribavljanje depozita dopunjuje se preslikom potvrde primitka koja je izdana pri uplati depozita, čiju je valjanost potvrdio računovodstveni službenik, ili preslikom izjave subjekta ili treće strane koja je pružila jamstvo, čiju je valjanost potvrdio računovodstveni službenik,
   Članak 45.
   Zamjenik glavnog tajnika vraća depozite ili jamstva navedena u članku 43. u skladu s odredbama primjenjivog ugovora ili jamstva, osim u slučajevima neispunjenja ili kašnjenja u ispunjenju kako je navedeno u članku 43. stavku 6.
   POGLAVLJE VI.

      Financijsko izvještavanje i revizija

   Članak 46.
   1.   Zamjenik glavnog tajnika u roku od dva mjeseca od isteka razdoblja izvršenja proračuna sastavlja račun prihoda i rashoda te bilancu stanja i prosljeđuje ih Radnoj skupini za SIS.
   2.   Račun prihoda i rashoda obuhvaća sve transakcije prihoda i rashoda iz prethodne financijske godine. Podnosi se u istom obliku i prema istim potpodjelama kao i proračun.
   3.   Uz račun se prilaže sljedeće:

               (a)

               izvod kojim se prikazuje stanje svake od država članica iz članka 25. u vezi s uplatama financijskih doprinosa; i

               (b)

               izvod o prijenosu odobrenih sredstava.

         4.   Bilanca stanja prikazuje proračunske stavke aktive i pasive na dan 31. prosinca prethodne financijske godine.
   Članak 47.
   1.   Od Revizorskog suda traži se izvršenje revizije računa.
   2.   Zamjenik glavnog tajnika prosljeđuje račun prihoda i rashoda te bilancu stanja Revizorskom sudu u roku od 15 dana nakon razdoblja utvrđenog u članku 46. stavku 1.
   3.   Svrha revizije od strane Revizorskog suda jest utvrditi jesu li svi prihodi primljeni te svi rashodi nastali na zakonit i pravilan način u skladu s ugovorima, proračunom i ovom financijskom uredbom.
   4.   Zamjenik glavnog tajnika pruža Revizorskom sudu svaku potporu koju Revizorski sud može smatrati potrebnom kako bi izvršio svoju zadaću.
   Članak 48.
   Račun prihoda i rashoda, bilanca stanja i izvješće Revizorskog suda, popraćeni prema potrebi opažanjima zamjenika glavnog tajnika podnose se do 1. srpnja državama iz članka 25. Države članice iz članka 25., koje se sastaju u okviru Vijeća, daju razrješnicu zamjeniku glavnog tajnika za izvršenje proračuna.
   POGLAVLJE VII.

      Završne odredbe

   Članak 49.
   Uvođenje odredaba schengenske pravne stečevine koji se odnose na Schengenski informacijski sustav za države koje nisu navedene u članku 25. (dalje u tekstu: „druga država”) obuhvaća:

               (a)

               ponovno usklađivanje udjela doprinosa država iz članka 25., kako je utvrđeno člankom 26.;

               (b)

               usklađivanje doprinosa država navedenih u članku 25. kako bi se utvrdio doprinos koji dospijeva od strane druge države u projekt Sisnet za cijelu tekuću financijsku godinu;

               (c)

               usklađivanje doprinosa država navedenih u članku 25. kako bi se utvrdio omjer ranijih troškova postavljanja Sisneta koje treba snositi druga država. Taj se postotak izračunava na temelju omjera sredstava PDV-a koje je druga država uplatila u ukupna sredstva od PDV-a Europskih zajednica za ranije financijske godine u kojima su nastali nužni troškovi postavljanja Sisneta. Postotak doprinosa predmet je „povrata” državama navedenim u članku 25. za razmjerni iznos njihovog udjela kako je izračunan u skladu s člankom 26. Te države mogu izabrati hoće li rasporediti predmetni iznos u korist svog udjela u proračunu ili zatražiti povrat sredstava.

         Članak 50.
   1.   Ova financijska uredba primjenjuje se na donošenje proračuna u odnosu na prihode i rashode za ispunjavanje obveza djelovanja poduzetog u na temelju članka 1. Odluke 1999/870/EZ za financijsku godinu u kojoj ova Uredba stupa na snagu.
   2.   Odstupajući od članka 8. za potrebe proračuna iz stavka 1. zamjenik glavnog tajnika Vijeća dostavlja prednacrt proračuna Radnoj skupini SIS-a što je prije moguće nakon donošenja ove financijske uredbe. Nakon što je Radna skupina za SIS dala mišljenje i nakon što je izrađen nacrt proračuna, države članice iz članka 25. na sastanku u okviru Vijeća donose proračun bez odgode.
   3.   Odstupajući od članka 28. za potrebe proračuna iz stavka 1. od država iz članka 25. traži se da uplate svoj dio doprinosa u skladu s rasporedom kojeg će odrediti države članice iz članka 25. u trenutku donošenja ovog proračuna.
   Članak 51.
   1.   Ova Odluka proizvodi učinke od dana donošenja.
   2.   Ova se Odluka objavljuje u Službenom listu Europskih zajednica.

      Sastavljeno u Bruxellesu 27. ožujka 2000.

            Za Vijeće

            Predsjednik

         F. GOMES

      (1)  SL L 337, 30.12.1999., str. 41.

      (2)  SL L 356, 31.12.1977., str. 1., Uredba kako je zadnje izmijenjena Uredbom (EZ) br. 2673/1999 (SL L 326, 18.12.1999., str. 1.).

      (3)  SL L 123, 13.5.1999., str. 51.

      (4)  SL L 199, 9.8.1993., str. 1.

      (5)  SL L 209, 24.7.1992., str. 1. Direktiva kako je zadnje izmijenjena Direktivom 97/52/EZ Europskog parlamenta i Vijeća (SL L 328, 28.11.1997., str. 1.).


title: 1999/870/EZ: Odluka Vijeća od 17. prosinca 1999. o ovlašćivanju zamjenika glavnog tajnika Vijeća Europske unije da djeluje kao predstavnik određenih država članica u svrhu sklapanja ugovora koji se odnose na postavljanje i primjenu komunikacijske infrastrukture za schengensko okružje, „SISNET” , i da upravlja takvim ugovorima

text:
               19/Sv. 11

               HR

               Službeni list Europske unije

               16

         31999D0870

               L 337/41

               SLUŽBENI LIST EUROPSKE UNIJE

         ODLUKA VIJEĆA
   od 17. prosinca 1999.
   o ovlašćivanju zamjenika glavnog tajnika Vijeća Europske unije da djeluje kao predstavnik određenih država članica u svrhu sklapanja ugovora koji se odnose na postavljanje i primjenu komunikacijske infrastrukture za schengensko okružje, „SISNET”, i da upravlja takvim ugovorima
   (1999/870/EZ)
   VIJEĆE EUROPSKE UNIJE,
   djelujući na temelju članka 7. Protokola koji je uvršten u Ugovor o Europskoj uniji i Ugovor o osnivanju Europske zajednice, a kojim se schengenska pravna stečevina integrira u okvir Europske unije (dalje u tekstu „Schengenski protokol”),
   budući da:

               (1)

               Glavni tajnik Vijeća ovlašten je, u ime određenih država članica, upravljati ugovorom koji se odnosi na postavljanje i funkcioniranje Faze II. mreže SIRENE (1).

               (2)

               Određene države članice odlučile su ne produžiti ugovor za Fazu II. mreže SIRENE, koji će stoga prestati 23. kolovoza 2001.

               (3)

               Sukladno tome, nova komunikacijska infrastruktura za schengensko okružje, koja će se zvati „SISNET”, mora se osigurati do 23. kolovoza 2001., što će zahtijevati provođenje pripremnih mjera za sklapanje odgovarajućih ugovora, sklapanje samih ugovora i upravljanje tim ugovorima.

               (4)

               Određene države članice zatražile su od zamjenika glavnog tajnika Vijeća da ih predstavlja u pogledu provođenja potrebnih pripremnih mjera, kao i u pogledu sklapanja i upravljanja predmetnim ugovorima.

               (5)

               Obavljanje takvih zadataka od strane zamjenika glavnog tajnika Vijeća u ime određenih država članica predstavlja zadaća koji se razlikuje od zadataka koje obavlja Zamjenik glavnog tajnika Vijeća sukladno njegovim obvezama prema Ugovoru o osnivanju Europske zajednice i Ugovoru o Europskoj uniji.

               (6)

               Stoga je prikladno dodijeliti ovu zadaću zamjeniku glavnog tajnika Vijeća putem izričite odluke Vijeća,

         ODLUČILO JE:
   Članak 1.
   1.   Ovom Odlukom Vijeće ovlašćuje zamjenika glavnog tajnika Vijeća da postupa kao predstavnik dotičnih država članica (Belgije, Danske, Njemačke, Grčke, Španjolske, Francuske, Italije, Luksemburga, Nizozemske, Austrije, Portugala, Finske i Švedske), u pogledu:

               (a)

               objave poziva za podnošenje ponuda za isporuku, postavljanje i upravljanje SISNET-om i za bilo koje druge pripremne mjere koje u tom pogledu mogu biti potrebne; i

               (b)

               sklapanja i upravljanja ugovorima za isporuku, postavljanje i upravljanje SISNET-om i za pružanje usluga koje se odnose na uporabu SISNET-a.

         2.   Ovlaštenje iz stavka 1. ovog članka primjenjivat će se sve dok plaćanja prema navedenim ugovorima ne terete opći proračun Europske unije, već neprekidno terete odnosne države članice.
   3.   Zamjenik glavnog tajnika Vijeća također je ovlašten djelovati kao predstavnik Irske i/ili Ujedinjene Kraljevine u pogledu pitanja navedenih u stavku 1. ovog članka, na temelju bilo koje buduće odluke Vijeća o sudjelovanju bilo koje od tih država u nekim ili svim odredbama schengenske pravne stečevine, sukladno odredbama članka 4. Schengenskog protokola.
   Članak 2.
   Glavno tajništvo Vijeća obavlja poslove vezane za pripremu poziva za podnošenje ponuda i za upravljanje naknadnim ugovorima iz članka 1. stavka 1. u ime dotičnih država članica kao dio njegovih uobičajenih upravnih zadaća.
   Članak 3.
   Članak 288. stavak 2. Ugovora o osnivanju Europske zajednice uređuje sva pitanja koja se odnose na bilo koji oblik izvanugovorne odgovornosti za štetu koja je posljedica radnji ili propusta Glavnog tajništva Vijeća u izvršavanju njegovih upravnih zadaća na temelju ove Odluke. Stoga će se članak 235. tog Ugovora primjenjivati na sve sporove koji se odnose na naknadu štete.
   Članak 4.
   1.   Poseban bankovni račun na ime glavnog tajnika Vijeća, otvoren za potrebe upravljanja ugovorima spomenutih u Odluci 1999/322/EZ, koristit će se u pogledu proračuna koji se odnosi na sklapanje i upravljanje ugovorima navedenim u članku 1. stavku 1.
   2.   Zamjenik glavnog tajnika Vijeća ovlašten je koristiti bankovni račun naveden u stavku 1. za potrebe izvršenja njegovih obveza sukladno ovoj Odluci.
   Članak 5.
   Ova Odluka stupa na snagu na dan donošenja.
   Članak 6.
   Ova se Odluka objavljuje u Službenom listu Europskih zajednica.

      Sastavljeno u Bruxellesu 17. prosinca 1999.

            Za Vijeće

            Predsjednik

         K. HEMILÄ

      (1)  Odluka Vijeća 1999/322/EZ od 3. svibnja 1999., SL L 123, 13.5.1999., str. 49.


title: 2004/79/EZ: Odluka Vijeća od 17. prosinca 2003. o potpisivanju Sporazuma između Europske unije, Republike Island i Kraljevine Norveške o primjeni određenih odredaba Konvencije od 29. svibnja 2000. o uzajamnoj pomoći u kaznenim stvarima između država članica Europske unije i Protokola uz tu konvenciju iz 2001.

text:
               19/Sv. 003

               HR

               Službeni list Europske unije

               163

         32004D0079

               L 026/1

               SLUŽBENI LIST EUROPSKE UNIJE

               17.12.2003.

      ODLUKA VIJEĆA

   od 17. prosinca 2003.
   o potpisivanju Sporazuma između Europske unije, Republike Island i Kraljevine Norveške o primjeni određenih odredaba Konvencije od 29. svibnja 2000. o uzajamnoj pomoći u kaznenim stvarima između država članica Europske unije i Protokola uz tu konvenciju iz 2001.
   (2004/79/EZ)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24. i 38.,
   budući da:

               (1)

               Vijeće je 29. svibnja 2000. donijelo Konvenciju o uzajamnoj pomoći u kaznenim stvarima između država članica Europske unije (1) (u daljnjem tekstu: „Konvencija o uzajamnoj pomoći u EU-u”) u skladu s člankom 34. stavkom 2. točkom (d) Ugovora o Europskoj uniji.

               (2)

               U članku 2. stavku 1. Konvencije utvrđene su odredbe koje predstavljaju razvoj schengenske pravne stečevine u smislu Sporazuma od 18. svibnja 1999. koji je Vijeće Europske unije zaključilo s Republikom Island i Kraljevinom Norveškom o njihovom pridruživanju primjeni, provedbi i razvoju schengenske pravne stečevine (2).

               (3)

               Vijeće je 16. listopada 2001. u skladu s člankom 34. stavkom 2. točkom (d) Ugovora o Europskoj uniji, donijelo Protokol uz Konvenciju o uzajamnoj pomoći u kaznenim stvarima između država članica Europske unije (3) (u daljnjem tekstu: „Protokol o uzajamnoj pomoći u EU-u”).

               (4)

               U članku 15. Protokola utvrđeno je da njegov članak 8. predstavlja razvoj schengenske pravne stečevine u smislu Sporazuma koji je Vijeće Europske unije zaključilo s Republikom Island i Kraljevinom Norveškom o njihovu pridruživanju primjeni, provedbi i razvoju schengenske pravne stečevine.

               (5)

               U skladu s uvjetima iz članka 8. tog Sporazuma, Republika Island i Kraljevina Norveška obvezane su sadržajem tih odredaba Konvencije o uzajamnoj pomoći u EU-u u svojim međusobnim odnosima i u odnosima s državama članicama Europske unije.

               (6)

               Slijedom Odluke Vijeća od 19. prosinca 2002. o ovlašćivanju Predsjedništvu Vijeća za započinjanje pregovora radi primjene određenih odredaba u području pravosudne suradnje u kaznenim stvarima, na temelju članaka 24. i 38. Ugovora o Europskoj uniji, Predsjedništvo je, uz pomoć Komisije, dogovorilo zaključivanje sporazuma s Republikom Island i Kraljevinom Norveškom, prema čijim odredbama sadržaj ostalih glavnih odredaba Konvencije o uzajamnoj pomoći u EU-u i Protokola o uzajamnoj pomoći u EU-u također postaje primjenjiv na Republiku Island i na Kraljevinu Norvešku u njihovim uzajamnim odnosima i u odnosima s državama članicama Europske unije.

               (7)

               Taj bi Sporazum trebao biti potpisan u ime Europske unije, podložno njegovom naknadnom zaključenju,

         ODLUČILO JE:
   Članak 1.
   Ovime se potvrđuje potpisivanje Sporazuma između Europske unije te Republike Island i Kraljevine Norveške o primjeni određenih odredaba Konvencije od 29. svibnja 2000. o uzajamnoj pomoći u kaznenim stvarima između država članica Europske unije i Protokola uz nju iz 2001., sukladno Odluci Vijeća o zaključivanju Sporazuma. Tekst Sporazuma nalazi se u Prilogu ovoj Odluci.
   Članak 2.
   Predsjednik Vijeća ovime se ovlašćuje za određivanje osobe(-a) ovlaštene(-ih) za potpisivanje Sporazuma prilikom zaključenja.
   Članak 3.
   Ova Odluka i priloženi Sporazum objavljuju se u Službenom listu Europske unije.

      Sastavljeno u Bruxellesu 17. prosinca 2003.

            Za Vijeće

            Predsjednik

         G. ALEMANNO

      (1)  SL C 197, 12.7.2000., str. 1.

      (2)  SL L 176, 10.7.1999., str. 36.

      (3)  C 326, 21.11.2001., str. 1.


title: 2011/408/EU: Odluka Vijeća od 28. lipnja 2011. o utvrđivanju pojednostavljenih pravila i postupaka o sanitarnoj kontroli proizvoda ribarstva, školjkaša, bodljikaša, plaštenjaka, morskih puževa, njihovih nusproizvoda i proizvoda dobivenih od tih nusproizvoda iz Grenlanda  Tekst značajan za EGP

text:
                  15/Sv. 31

                  HR

                  Službeni list Europske unije

                  45

            32007D0639

                  L 258/39

                  SLUŽBENI LIST EUROPSKE UNIJE

         ODLUKA KOMISIJE
         od 2. listopada 2007.
         o utvrđivanju zajedničkog obrasca za dostavu podataka i informacija u skladu s Uredbom (EZ) br. 850/2004 Europskog parlamenta i Vijeća o postojanim organskim onečišćujućim tvarima
         (priopćena pod brojem dokumenta C(2007) 4409)
         (2007/639/EZ)
         KOMISIJA EUROPSKIH ZAJEDNICA,
         uzimajući u obzir Ugovor o osnivanju Europske zajednice,
         uzimajući u obzir Uredbu (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima i izmjeni Direktive 79/117/EEZ (1), a posebno njezin članak 12. stavak 4.,
         budući da:

                     (1)

                     U članku 12. Uredbe (EZ) br. 850/2004 od država članica se zahtijeva da Komisiji redovito dostavljaju različite podatke i informacije.

                     (2)

                     Treba utvrditi zajednički obrazac za dostavu tih podataka i informacija.

                     (3)

                     Mjere predviđene ovom Odlukom u skladu su s mišljenjem Odbora uspostavljenog člankom 29. Direktive Vijeća 67/548/EEZ (2),

               DONIJELA JE OVU ODLUKU:

            Članak 1.
            Države članice dostavljaju Komisiji podatke i informacije koje se traže u skladu s člankom 12. stavcima 1., 2. i 3. Uredbe (EZ) br. 850/2004 u obliku utvrđenom u Prilogu ovoj Odluci.

            Članak 2.
            Ova je Odluka upućena državama članicama.

            Sastavljeno u Bruxellesu 2. listopada 2007.

                  Za Komisiju

               Stavros DIMAS

                  Član Komisije

            (1)  SL L 158, 30.4.2004., str. 7. Ispravljeno u SL L 229, 29.6.2004., str. 5.

            (2)  SL 196, 16.8.1967., str. 1. Direktiva kako je zadnje izmijenjena Direktivom 2006/121/EZ Europskog parlamenta i Vijeća (SL L 396, 30.12.2006., str. 850.).

            PRILOG

               Obrazac za podnošenje podataka i informacija u skladu s člankom 12. Uredbe (EZ) br. 850/2004 o postojanim organskim onečišćujućim tvarima

            A.   Godišnje izvješće o kontroli proizvodnje i stavljanju na tržište (članak 12. stavak 2.)

               Odjeljak I.:   Opće informacije

            1.   Država članica:
            2.   Ime i funkcija osobe za kontakt:
            3.   Puni naziv ustanove:
            4.   Poštanska adresa:
            5.   Telefonski broj:
            6.   Broj telefaksa:
            7.   Adresa elektroničke pošte:
            8.   Datum izvješća (dd/mjesec/gggg):

               Odjeljak II.:   Kontrola proizvodnje, stavljanje na tržište

            1.   Proizvodnja tvari navedenih u Prilozima I. ili II. Uredbi (EZ) br. 850/2004 (dalje u tekstu: „Prilog I. ili II.”)
            1.1.   Godina za koju se podnosi izvješće:
            1.2.   Je li neka od kemikalija navedenih u Prilogu I. ili II. bila proizvedena u vašoj državi članici tijekom razdoblja na koje se odnosi ovo izvješće? (Da/Ne)
            1.2.1.   Ako je odgovor na pitanje 1.2. „Da”, molimo navedite naziv tvari i odgovarajuće proizvedene količine (u kg).
            2.   Stavljanje na tržište tvari navedenih u Prilogu I. ili II.
            2.1.   Godina za koju se podnosi izvješće:
            2.2.   Je li neka od kemikalija navedenih u Prilogu I. ili II. bila stavljena na tržište u vašoj državi članici ili izvezena iz vaše države članice tijekom razdoblja na koje se odnosi ovo izvješće? (Da/Ne)
            2.2.1.   Ako je odgovor na pitanje 2.2. „Da”, molimo navedite nazive tvari i odgovarajuće količine (u kg) koje su bile izvezene i/ili stavljene na tržište. U slučaju izvoza ili uvoza, molimo navedite zemlju(-e) izvoza ili uvoza.
            B.   Trogodišnje izvješće o primjeni Uredbe (EZ) br. 850/2004 (članka 12. stavaka 1. i 3.)

               Odjeljak I.:   Opće informacije

            1.   Država članica:
            2.   Ime i funkcija osobe za kontakt:
            3.   Puni naziv ustanove:
            4.   Poštanska adresa:
            5.   Telefonski broj:
            6.   Broj telefaksa:
            7.   Adresa elektroničke pošte:
            8.   Datum izvješća (dd/mjesec/gggg):

               Odjeljak II.:   Zalihe

            1.   Postoje li u vašoj državi članici prijavljene zalihe bilo koje od tvari navedenih u Prilogu I. ili II., čija je uporaba dopuštena? (Da/Ne)
            1.1.   Ako je odgovor na pitanje 1. „Da”, molimo navedite nazive tvari. Za svaku navedenu tvar navedite godinu kada je svaka zaliha bila utvrđena, vrstu zalihe, sadržaj (% ili mg/kg), količinu (kg), lokaciju i mjere poduzete za upravljanje tom zalihom.
            2.   Postoje li u vašoj državi članici prijavljene zalihe bilo koje od tvari navedenih u Prilogu I. ili II., čija uporaba nije dopuštena? (Da/Ne)
            2.1.   Ako je odgovor na pitanje 2. „Da”, molimo navedite nazive tvari. Za svaku navedenu tvar navedite godinu kad je svaka zaliha bila utvrđena, vrstu zalihe, sadržaj (% ili mg/kg), količinu (kg), lokaciju i mjere poduzete za upravljanje tom zalihom.

               Odjeljak III:   Smanjenje, smanjivanje na najmanju mjeru i potpuni prestanak ispuštanja

            1.   Je li vaša država članica razvila akcijski plan za tvari navedene u Prilogu III. Uredbi (EZ) br. 850/2004 (dalje u tekstu: „Prilog III.”)? (Da/Ne)
            1.1.   Ako je odgovor na pitanje 1. „Ne”, molimo navedite razloge.
            1.2.   Ako je odgovor na pitanje 1. „Da”, molimo navedite nazive tvari za koje posjedujete podatke o ispuštanju. Za svaku navedenu tvar navedite za koju sastavnicu okoliša (tj. zrak, voda, tlo) posjedujete podatke o ispuštanju. Za svaku navedenu sastavnicu okoliša navedite podatke o ispuštanjima u g TEQ/godina (WHO-TEF (1) 2005.) ili u kg/godina.
            2.   Je li vaša država članica razvila mjere za utvrđivanje izvora tvari navedenih u Prilogu III.? (Da/Ne)
            2.1.   Ako je odgovor na pitanje 2. „Da”, molimo opišite razvijene mjere.
            3.   Je li vaša država članica razvila mjere za karakterizaciju izvora tvari navedenih u Prilogu III.? (Da/Ne)
            3.1.   Ako je odgovor na pitanje 3. „Da”, molimo opišite razvijene mjere.
            4.   Je li vaša država članica razvila mjere za smanjivanje na najmanju mjeru izvora tvari navedenih u Prilogu III.? (Da/Ne)
            4.1.   Ako je odgovor na pitanje 4. „Da”, molimo opišite razvijene mjere.

               Odjeljak IV.:   Provedbeni planovi

            1.   Je li vaša država članica razvila Nacionalni provedbeni plan (NIP) u skladu s člankom 7. Stockholmske konvencije o postojanim organskim onečišćujućim tvarima? (Da/Ne)
            1.1.   Ako je odgovor na pitanje 1. „Ne”, molimo navedite razloge.
            1.2.   Ako je odgovor na pitanje 1. „Da”, molimo navedite datume kada je dostavljen Tajništvu Stockholmske konvencije, Komisiji i drugim državama članicama.
            1.2.1.   Jeste li javnosti dovoljno rano i učinkovito omogućili sudjelovanje u razvijanju vašeg NIP-a? (Da/Ne)
            1.2.1.1.   Ako je odgovor na pitanje 1.2.1. „Ne”, molimo navedite razloge.
            1.2.1.2.   Ako je odgovor na pitanje 1.2.1. „Da”, molimo ukratko opišite način.

               Odjeljak V.:   Praćenje stanja

            1.   Je li vaša država članica donijela program praćenja prisutnosti dioksina, furana i PCB-a u okolišu? (Da/Ne)
            1.1.   Ako je odgovor na pitanje 1. „Ne”, molimo navedite razloge.
            1.2.   Ako je odgovor na pitanje 1. „Da”, molimo navedite nazive tvari za koje imate podatke o praćenju stanja. Za svaku navedenu tvar i svaki program praćenja stanja navedite razdoblje i ciljeve programa praćenja, vrstu mjesta uzorkovanja (npr. kritične točke, mjesto nesreće, osnovni opis situacije), geografsku lokaciju, primijenjenu analitičku metodu, sastavnice okoliša gdje su uzeti uzorci tvari, utvrđene vrijednosti (srednju vrijednost, medijan, najveću vrijednost, najmanju vrijednost, broj uzoraka) i kako doći do tih podataka.

               Odjeljak VI.:   Razmjena informacija

            1.   Je li vaša država članica uspostavila mehanizam razmjene informacija? (Da/Ne)
            1.1.   Ako je odgovor na pitanje 1. „Ne”, molimo navedite razloge.
            1.2.   Ako je odgovor na pitanje 1. „Da” i ako mehanizam razmjene informacija nije dio vašeg NIP-a, molimo opišite ga.
            2.   Je li vaša država članica poduzela bilo kakve mjere s ciljem promicanja i lakšeg provođenja programa podizanja svijesti o postojanim organskim onečišćujućim tvarima? (Da/Ne)
            2.1.   Ako je odgovor na pitanje 2. „Ne”, molimo navedite razloge.
            2.2.   Ako je odgovor na pitanje 2. „Da”, molimo opišite poduzete mjere.
            3.   Je li vaša država članica poduzela bilo kakve mjere s ciljem promicanja i omogućavanja javnog informiranja o postojanim organskim onečišćujućim tvarima? (Da/Ne)
            3.1.   Ako je odgovor na pitanje 3. „Ne”, molimo navedite razloge.
            3.2.   Ako je odgovor na pitanje 3. „Da”, molimo opišite poduzete mjere.
            4.   Je li vaša država članica poduzela bilo kakve mjere s ciljem promicanja i omogućavanja osposobljavanja radnika, znanstvenika, predavača te tehničkog i rukovodećeg osoblja u vezi s postojanim organskim onečišćujućim tvarima? (Da/Ne)
            4.1.   Ako je odgovor na pitanje 4. „Ne”, molimo navedite razloge.
            4.2.   Ako je odgovor na pitanje 4. „Da”, molimo opišite poduzete mjere.

               Odjeljak VII.:   Tehnička pomoć

            1.   Je li vaša država članica drugim zemljama pružila tehničku i financijsku pomoć za razvoj i jačanje njihovih kapaciteta za potpuno ispunjavanje njihovih obveza u skladu sa Stockholmskom konvencijom o postojanim organskim onečišćujućim tvarima? (Da/Ne)
            1.1.   Ako je odgovor na pitanje 1. „Ne”, molimo navedite razloge.
            1.2.   Ako je odgovor na pitanje 1. „Da”, molimo navedite zemlju(-e) i vrstu pomoći.

               Odjeljak VIII.:   Kazne

            1.   Kazne
            1.1.   Kako vaša država članica utvrđuje pravila o kaznama koje se primjenjuju na kršenje odredaba Uredbe (EZ) br. 850/2004?
            1.2.   Koje su mjere poduzete kako bi se osigurala provedba pravila o kaznama?
            2.   Prekršajni postupak
            2.1.   Je li vaša država članica pokrenula neki prekršajni postupak radi kršenja Uredbe (EZ) br. 850/2004?
            2.2.   Ako je odgovor na pitanje 2.1. „Da”, molimo navedite koji se članak Uredbe odnosi na to kršenje, ukratko opišite prekršaj i navedite kaznu određenu za prekršitelja.

               (1)  Faktori ekvivalentne toksičnosti Svjetske zdravstvene organizacije za poliklorirane dibenzo-p-dioksine i dibenzofurane te koplanarne poliklorirane bifenile.

       ---documentbreak---

                  15/Sv. 31

                  HR

                  Službeni list Europske unije

                  73

            32011D0408

                  L 182/24

                  SLUŽBENI LIST EUROPSKE UNIJE

         ODLUKA VIJEĆA
         od 28. lipnja 2011.
         o utvrđivanju pojednostavljenih pravila i postupaka o sanitarnoj kontroli proizvoda ribarstva, školjkaša, bodljikaša, plaštenjaka, morskih puževa, njihovih nusproizvoda i proizvoda dobivenih od tih nusproizvoda iz Grenlanda
         (Tekst značajan za EGP)
         (2011/408/EU)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 203.,
         uzimajući u obzir prijedlog Europske komisije,
         nakon prosljeđivanja nacrta zakonodavnog akta nacionalnim parlamentima,
         uzimajući u obzir mišljenje Europskog parlamenta,
         u skladu s posebnim zakonodavnim postupkom,
         budući da:

                     (1)

                     Grenland je uvršten na popis prekomorskih zemalja i područja iz Priloga II. Ugovorima. U skladu s člankom 198. Ugovora o funkcioniranju Europske unije (dalje u tekstu „Ugovor”), svrha pridruživanja prekomorskih zemalja i područja Uniji je promicanje gospodarskog i socijalnog razvoja prekomorskih zemalja i područja te uspostava bliskih gospodarskih odnosa između njih i Unije u cjelini.

                     (2)

                     Danska i Grenland zatražili su da se u skladu s pravilima o sanitarnoj i veterinarskoj kontroli, koja se primjenjuju na trgovinu u okviru Unije, između Unije i Grenlanda dozvole veterinarski pregledi proizvoda ribarstva, školjkaša, bodljikaša, plaštenjaka, morskih puževa, nusproizvoda i proizvoda dobivenih od tih nusproizvoda za koje se smatra da potječu s Grenlanda sukladno Prilogu III. Odluci Vijeća 2001/822/EZ od 27. studenoga 2001. o pridruživanju prekomorskih zemalja i područja Europskoj zajednici („Odluka o prekomorskom pridruživanju”) (1), te istih proizvoda koji se unose na Grenland iz trećih zemalja.

                     (3)

                     Stoga bi se trgovina tim proizvodima između Grenlanda i Unije trebala provoditi u skladu s pravilima Unije o zdravlju životinja i sigurnosti hrane. U skladu s tim, Danska i Grenland trebali bi se obvezati da će osigurati usklađenost pošiljaka proizvoda koje se iz Grenlanda otpremaju u Uniju s primjenjivim pravilima Unije vezano uz zdravlje životinja i sigurnost hrane. Posebno, prihvatljivi subjekti u poslovanju hranom i hranom za životinje trebali bi se registrirati i navesti u skladu s Uredbom (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštovanja propisa o hrani i hrani za životinje te propisa o zdravlju i dobrobiti životinja (2).

                     (4)

                     Veterinarski pregledi na graničnim inspekcijskim postajama na Grenlandu trebali bi se provoditi u skladu s Direktivom Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (3). Veterinarski pregledi na graničnim inspekcijskim postajama trebali bi se provoditi u bliskoj suradnji s carinskim službenicima. Radi pojednostavljenja tih zadaća primjereno je mjerodavnim tijelima dostaviti upućivanja na Kombiniranu nomenklaturu (KN) navedenu u Prilogu I. Odluci Komisije 2007/275/EZ od 17. travnja 2007. o popisu životinja i proizvoda koji podliježu kontroli na graničnim inspekcijskim postajama na temelju direktiva Vijeća 91/496/EEZ i 97/78/EZ (4).

                     (5)

                     Nadležno tijelo na Grenlandu trebalo bi Komisiji dati službeno jamstvo o provedbi propisa Unije i zahtjevima zdravlja životinja za predmetne proizvode. Ta jamstva trebala bi ponajprije osigurati poštovanje mjerodavnih odredaba utvrđenih Uredbom (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi (5), Uredbom (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (6) i Direktivom Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (7). Ta jamstva trebala bi također uključivati obvezu poštovanja pravila o trgovanju u okviru Unije.

                     (6)

                     Direktivom Vijeća 96/23/EZ od 29. travnja 1996. o mjerama za praćenje određenih tvari i njihovih ostataka u živim životinjama i proizvodima životinjskog podrijetla (8) zahtijeva se uspostavljanje nacionalnih planova za praćenje životinja akvakulture. Sukladno navedenome, te bi se odredbe trebale primjenjivati i na Grenland.

                     (7)

                     Kako bi se dozvolio uvoz proizvoda obuhvaćenih ovom Odlukom iz Grenlanda u Uniju, u skladu s pravilima o trgovanju u okviru Unije, utvrđenim u pravnim aktima Unije, te kako bi se osigurala sanitarna sigurnost predmetnih proizvoda, Danska i Grenland trebali bi se obvezati da će prenijeti i provesti relevantne odredbe prava Unije u Grenlandu prije datuma početka primjene ove Odluke.

                     (8)

                     Danska i Grenland trebali bi se također obvezati da će osigurati usklađenost uvoza dotičnih proizvoda iz trećih zemalja na Grenland pravilima Unije o zdravlju životinja i sigurnosti hrane.

                     (9)

                     Direktivom Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (9) predviđa se uvođenje kompjuteriziranog sustava za povezivanje veterinarskih tijela da bi se ponajprije olakšala brza razmjena informacija vezano uz zdravlje i dobrobit životinja između nadležnih tijela (Traces). Odlukom Komisije 2004/292/EZ od 30. ožujka 2004. o uvođenju sustava Traces (10) predviđa se da države članice trebaju koristiti sustav Traces od 1. travnja 2004. Sustav Traces ključan je za učinkovito praćenje trgovine životinjama i proizvodima životinjskog podrijetla te bi se sukladno tome trebao koristiti za prijenos podataka o kretanju i trgovini takvih proizvoda između Grenlanda i Unije.

                     (10)

                     Izbijanja bolesti kod životinja navedenih u Direktivi Vijeća 82/894/EEZ od 21. prosinca 1982. o načinu prijave bolesti životinja unutar Zajednice (11) treba prijaviti Komisiji putem Sustava izvještavanja o bolestima životinja (ADNS) u skladu s Odlukom Komisije 2005/176/EZ od 1. ožujka 2005. o šifriranom obliku i oznakama za prijavu bolesti životinja u skladu s Direktivom Vijeća 82/894/EEZ (12). Te bi se odredbe za dotične proizvode trebale također primjenjivati na Grenland.

                     (11)

                     Uredbom (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (13) osnovan je sustav brzog uzbunjivanja za prijavu izravnog ili neizravnog rizika za zdravlje ljudi koji proizlazi iz hrane ili hrane za životinje. Te bi se odredbe za dotične proizvode trebale također primjenjivati na Grenland.

                     (12)

                     Prije nego što Grenland bude mogao obavljati veterinarske preglede proizvoda koji ulaze na Grenland iz trećih zemalja, na Grenlandu bi se trebala provesti inspekcija Unije kako bi se provjerilo je li jedna ili više graničnih inspekcijskih postaja na Grenlandu u skladu sa zahtjevima koji su predviđeni Direktivom 97/78/EZ i Uredbom Komisije (EZ) br. 136/2004 od 22. siječnja 2004. o postupcima za veterinarske preglede na graničnim inspekcijskim postajama Zajednice za proizvode koji se uvoze iz trećih zemalja (14) te Odlukom Komisije 2001/812/EZ od 21. studenoga 2001. o zahtjevima za odobravanje graničnih inspekcijskih postaja odgovornih za veterinarske preglede proizvoda koji se u Zajednicu unose iz trećih država (15).

                     (13)

                     U slučaju da su rezultati takvih inspekcijskih pregleda pozitivni, jednu ili više graničnih inspekcijskih postaja na Grenlandu trebalo bi uvrstiti na popis u Odluci Komisije 2009/821/EZ od 28. rujna 2009. o sastavljanju popisa odobrenih graničnih inspekcijskih postaja, o utvrđivanju određenih pravila o inspekcijskim pregledima koje provode veterinarski stručnjaci Komisije te o utvrđivanju veterinarskih jedinica u okviru TRACES-a (16). Kako bi se osigurala učinkovita kontrola proizvoda obuhvaćenih ovom Odlukom koji su uvedeni u Grenland i Uniju, prikladno je da se ova Odluka primjenjuje od trenutka uvrštavanja jedne ili više inspekcijskih postaja na Grenlandu na popis u Odluci 2009/821/EZ.

                     (14)

                     Ova Odluka ne utječe ni na kakve eventualne aranžmane vezane uz uvoz proizvoda ribarstva na temelju Protokola (br. 34) o posebnim aranžmanima za Grenland koji je priložen Ugovorima,

               DONIJELO JE OVU ODLUKU:

            Članak 1.
            Predmet i područje primjene
            Ovom se Odlukom utvrđuju pojednostavljena pravila i postupci za primjenu sanitarne kontrole proizvoda ribarstva, školjkaša, bodljikaša, plaštenjaka, morskih puževa, njihovih nusproizvoda i proizvoda dobivenih od tih nusproizvoda (dalje u tekstu „proizvodi”) koji potječu s Grenlanda ili se na Grenland unose iz trećih zemalja, nakon čega se uvoze u Uniju iz Grenlanda (dalje u tekstu „proizvodi iz Grenlanda”).

            Članak 2.
            Definicije
            Za potrebe ove Odluke primjenjuju se sljedeće definicije:

                        (a)

                        „školjkaši” znači mekušci kako su definirani točkom 2.1. odjeljka 2. u Prilogu I. Uredbi (EZ) br. 853/2004;

                        (b)

                        „proizvodi ribarstva” znači proizvodi kako su definirani točkom 3.1. odjeljka 3. u Prilogu I. Uredbi (EZ) br. 853/2004;

                        (c)

                        „nusproizvodi i proizvodi dobiveni od tih nusproizvoda” znači nusproizvodi životinjskog podrijetla i od njih dobiveni proizvodi u smislu članka 3. točke 1. odnosno točke 2. Uredbe (EZ) br. 1069/2009, u mjeri u kojoj su dobiveni iz proizvoda ribarstva, školjkaša, bodljikaša, plaštenjaka ili morskih puževa;

                        (d)

                        „proizvodi koji potječu s Grenlanda” znači proizvodi predviđeni točkama (a), (b) i (c) ovog članka, kako su definirani u skladu s odredbama Priloga III. Odluci 2001/822/EZ.

            Članak 3.
            Opća pravila vezana uz sanitarne kontrole proizvoda između Unije i Grenlanda

               1.   Danska i Grenland osiguravaju da se na Grenlandu primjenjuju relevantni pravni akti Unije koji se primjenjuju na proizvode definirane člankom 2.

               2.   Države članice ne primjenjuju veterinarske kontrole koje se primjenjuju na proizvode obuhvaćene ovom Odlukom. Proizvodi iz Grenlanda stavljaju se na domaće tržište sukladno sanitarnim pravilima koja se primjenjuju u okviru Unije, pod uvjetom da Danska i Grenland ponajprije osiguraju potpuno poštovanje sljedećih uvjeta:

                           (a)

                           učinkovito prenošenje i provedba, na Grenlandu, primjenjivih pravila koja su utvrđena u pravnim aktima Unije o zdravlju životinja i sigurnosti hrane, a odnose se na proizvode;

                           (b)

                           sastavljanje i ažuriranje, od strane nadležnih tijela u Danskoj i na Grenlandu, popisa subjekata u poslovanju s hranom za životinje i hranom koji su registrirani u skladu s člankom 31. Uredbe (EZ) br. 882/2004;

                           (c)

                           usklađenost pošiljaka proizvoda, koji se iz Grenlanda otpremaju u Uniju, s primjenjivim pravilima koja su utvrđena u pravnim aktima Unije o zdravlju životinja i sigurnosti hrane.

            Članak 4.
            Planovi praćenja za životinje akvakulture
            Danska i Grenland podnose Komisiji na odobrenje planove praćenja za otkrivanje prisutnosti ostataka i tvari kod životinja akvakulture na Grenlandu, u skladu s Direktivom 96/23/EZ.

            Članak 5.
            Kontrola proizvoda unesenih na Grenland iz trećih zemalja

               1.   U odnosu na pošiljke proizvoda unesenih na Grenland iz trećih zemalja provode se veterinarske kontrole u skladu s pravilima utvrđenim Direktivom 97/78/EZ.
               S ciljem olakšavanja tih veterinarskih kontrola, Komisija nadležnim tijelima Danske i Grenlanda dostavlja oznake KN proizvoda uvrštenih na popis u Prilogu I. Odluci Komisije 2007/275/EZ.

               2.   Prijedlozi za granične inspekcijske postaje na Grenlandu podnose se Komisiji na odobrenje u skladu s člankom 6. stavkom 2. Direktive 97/78/EZ.
               Popis graničnih inspekcijskih postaja odobrenih za Grenland uvrštava se na popis graničnih inspekcijskih postaja u državama članicama koje su odobrene u skladu s direktivama 91/496/EEZ i 97/78/EZ.

            Članak 6.
            Informacijski sustav

               1.   Podaci o kretanju i trgovini proizvodima na Grenland i s Grenlanda prenose se na danskom jeziku putem integriranog računalnog veterinarskog sustava (TRACES), u skladu s Odlukom 2004/292/EZ.

               2.   Obavijesti o akvatičnim bolestima koje se odnose na proizvode na Grenlandu prenose se putem Sustava izvještavanja o bolestima životinja (ADNS), u skladu s Direktivom 82/894/EEZ i Odlukom 2005/176/EZ.

               3.   Obavijesti o izravnom ili neizravnom riziku za zdravlje ljudi povezanom s proizvodima na Grenlandu prenose se putem sustava brzog uzbunjivanja za hranu za životinje i hranu koji je uspostavljen Uredbom (EZ) br. 178/2002.

            Članak 7.
            Identifikacijska oznaka
            Pošiljke proizvoda koje se s Grenlanda otpremaju u Uniju označuju se identifikacijskom oznakom za Grenland („GL”), u skladu s pravilima određenima u odjeljku I. (B) u Prilogu II. Uredbi (EZ) br. 853/2004.

            Članak 8.
            Potvrda o ispunjavanju uvjeta utvrđenih ovom Odlukom
            Danska i Grenland, prije datuma iz članka 9. od kojeg se primjenjuje ova Odluka, dostavljaju Komisiji pismenu potvrdu da su poduzete potrebne mjere za primjenu ove Odluke.

            Članak 9.
            Stupanje na snagu i primjena
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od dana uvrštenja prve granične inspekcijske postaje na Grenlandu na popis iz Odluke Komisije 2009/821/EZ.

            Sastavljeno u Luxembourgu 28. lipnja 2011.

                  Za Vijeće

                  Predsjednik

               FAZEKAS S.

            (1)  SL L 314, 30.11.2001., str. 1.

            (2)  SL L 165, 30.4.2004., str. 1.

            (3)  SL L 24, 30.1.1998., str. 9.

            (4)  SL L 116, 4.5.2007., str. 9.

            (5)  SL L 300, 14.11.2009., str. 1.

            (6)  SL L 139, 30.4.2004., str. 55.

            (7)  SL L 328, 24.11.2006., str. 14.

            (8)  SL L 125, 23.5.1996., str. 10.

            (9)  SL L 224, 18.8.1990., str. 29.

            (10)  SL L 94, 31.3.2004., str. 63.

            (11)  SL L 378, 31.12.1982., str. 58.

            (12)  SL L 59, 5.3.2005., str. 40.

            (13)  SL L 31, 1.2.2002., str. 1.

            (14)  SL L 21, 28.1.2004., str. 11.

            (15)  SL L 306, 23.11.2001., str. 28.

            (16)  SL L 296, 12.11.2009., str. 1.


title: Odluka (EU) 2017/1707 Europskog parlamenta od 27. travnja 2017. o zaključenju poslovnih knjiga Europske agencije za sigurnost i zdravlje na radu za financijsku godinu 2015.

text:
               29.9.2017

               HR

               Službeni list Europske unije

               L 252/299

         ODLUKA (EU) 2017/1707 EUROPSKOG PARLAMENTA
   od 27. travnja 2017.
   o zaključenju poslovnih knjiga Europske agencije za sigurnost i zdravlje na radu za financijsku godinu 2015.
   EUROPSKI PARLAMENT,

               —

               uzimajući u obzir završne godišnje financijske izvještaje Europske agencije za sigurnost i zdravlje na radu za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za sigurnost i zdravlje na radu za financijsku godinu 2015., s odgovorima Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju Agencija treba dobiti za izvršenje proračuna za financijsku godinu 2015. (05873/2017 – C8-0053/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EZ) br. 2062/94 od 18. srpnja 1994. o osnivanju Europske agencije za sigurnost i zdravlje na radu (4), a posebno njezin članak 14.,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za zapošljavanje i socijalna pitanja (A8-0116/2017),

               1.

               odobrava zaključenje poslovnih knjiga Europske agencije za sigurnost i zdravlje na radu za financijsku godinu 2015.;

               2.

               nalaže svojem predsjedniku da ovu Odluku proslijedi direktorici Europske agencije za sigurnost i zdravlje na radu, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 449, 1.12.2016., str. 179.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 216, 20.8.1994., str. 1.

      (5)  SL L 328, 7.12.2013., str. 42.